Name bekend van onderwysers wat verongeluk | Maroela Media
Twee van die drie onderwysers van Riverlea High School in Johannesburg wat in 'n motorongeluk omgekom het, het vir matrikulante klas gegee.
Luidens 'n verklaring deur die Gautengse departement van onderwys het die skool Maandag onraad vermoed toe die drie onderwysers, Thulani Sibiya (33), Nompumelelo Madlala (27) en Ntshosho Zwane (26), nie vir skool opgedaag het nie. Die drie het na wat verneem word vroeg Sondagoggend in 'n kop-aan-kop-motorbotsing gesterf.
"Toe die onderwysers nie Maandag opdaag vir skool nie, het die hoof hulle probeer bel, maar daar was geen antwoord nie. Toe hulle Dinsdag wéér nie opdaag nie, het die hoof die onderwysers gaan soek waar hulle in Orange Farm woon," lui die verklaring.
Die buurman van een van die onderwysers het aan die hoof gesê die onderwyser is Vrydag laas gesien. Hy kon toe vasstel dat die drie laaste by 'n kroeg gesien was, waar hulle 'n sokkerwedstryd gekyk het. Die hoof het ondertussen verneem van 'n motorongeluk waarin drie mense dood is. Dit is later bevestig dat dit die drie vermiste onderwysers van die skool is wat in die ongeluk dood is.
Die LUR van onderwys, Panyaza Lesufi, het die skool besoek en sy medelye met die skool se personeel en leerders betoon. Berading is ook aan onderwysers beskikbaar gestel en tydelike onderwysers is aan die skool verskaf, sodat leerders nie agter raak met werk nie.